സംഘര്ഷ ലഘൂകരണത്തിന് ഒത്തുചേരലുകള് അനിവാര്യം: ഡോ. ഏബ്രഹാം മാര് എപ്പിപ്പാനിയോസ് പത്തനംതിട്ട: കോവിഡ് മഹാമാരി ജനങ്ങള് തമ്മിലുള്ള അകലം വര്ധിപ്പിച്ചിട്ടുള്ളത് വിഷമാവസ്ഥ സൃഷ്ടിച്ചിരിക്കുകയാണെങ്കിലും പരസ്പരമുള്ള ഒത്തുചേരലുകള് സംഘര്ഷ ലഘൂകരണത്തിന് അനിവാര്യമാണെന്ന് ഓര്ത്തഡോക്സ് സഭ സുല്ത്താന് ബത്തേരി ഭദ്രാസന മെത്രാപ്പോലീത്ത ഡോ. ഏബ്രഹാം മാര് എപ്പിപ്പാനിയോസ്. പത്തനംതിട്ട കാതോലിക്കറ്റ് കോളജ് അലുമ്നി അസോസിയേഷന് വാര്ഷികാഘോഷവും കുടുംബ സംഗമവും ഓണ്ലൈനായി ഉദ്ഘാടനം ചെയ്ത് പ്രസംഗിക്കുകയായിരുന്നു അദ്ദേഹം. മാതൃവിദ്യാലയങ്ങളുമായുള്ള നമ്മുടെ ബന്ധം അമ്മയും മക്കളും തമ്മിലുള്ള പൊക്കിള്ക്കൊടി ബന്ധം പോലെയാണെന്നും അത് ഊഷ്മളമായി നിലനിര്ത്താന് പൂര്വവിദ്യാര്ഥി സംഘടനളുടെ പ്രവര്ത്തനം സഹായിക്കുമെന്നും അദ്ദേഹം അഭിപ്രായപ്പെട്ടു. കോളജ് അലുമ്നി അസോസിയേഷന് പ്രസിഡന്റും പ്രിന്സിപ്പലുമായ ഡോ. ഫിലിപ്പോസ് ഉമ്മന് അധ്യക്ഷത വഹിച്ചു. ഓര്ത്തഡോക്സ് സഭ വൈദിക ട്രസ്റ്റി ഡോ. എം. ഒ. ജോണ് കാലം ചെയ്ത ബസേലിയോ സ് മാര്ത്തോമ്മ പൗലോസ് ദ്വിതീയന് കാതോലിക്കാ ബാവ അനുസ്മരണ പ്രഭാഷണം നടത്തി. കേരള സര്വകലാശാല വൈസ് ചാന്സലര് ഡോ.വി.പി മഹാദേവന് പിള്ള, മുനിസിപ്പല് ചെയര്മാന് സക്കീര് ഹുസൈന്, അലുമ്നി അസോസിയേഷന് വൈസ് പ്രസിഡന്റ് സാമുവല് കിഴക്കുപുറം, ജനറല് സെക്രട്ടറി ഡോ. ആര്. സുനില്കുമാര്, ജോയിന്റ് സെക്രട്ടറി ഷാജി മുത്തിലേത്ത്, ഡോ. വര്ഗീസ് പേരയില്, പ്രഫ. ജി. ജോണ്, ഷെബീര് അഹമ്മദ്, ബിജു ഏബ്രഹാം കുളത്തൂര്, ദിലീപ് മലയാലപ്പുഴ എന്നിവര് പ്രസംഗിച്ചു.